Diari Oficial de la Generalitat Valenciana


Sumari del DOGV 9116, del 29-06-2021 (2021/7126)

ORDRE 8/2021, de 18 de juny, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores i la convocatòria de concessió de subvencions a entitats locals per a l'adquisició d'habitatges per a la creació i/o ampliació dels patrimonis públics d'habitatge municipals.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9116

Data del DOGV
:   29-06-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/7126


Data del document
:   18-06-2021

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Ordre

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * administració local
    * ajuda pública
    * prestació familiar
    * arrendament immobiliari
    * ajuda a la construcció
    * política de l'habitatge

ORDRE 8/2021, de 18 de juny, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores i la convocatòria de concessió de subvencions a entitats locals per a l'adquisició d'habitatges per a la creació i/o ampliació dels patrimonis públics d'habitatge municipals. [2021/7126]  
  
Dins de les seues polítiques, la Generalitat està prenent mesures per a implantar línies d'ajudes que donen resposta a la situació d'emergència residencial existent, que es troba agreujada per l'impacte econòmic i social que la crisi sanitària ocasionada per la Covid-19 està exercint sobre les persones en situació de major vulnerabilitat. L'accés a un habitatge digne i adequat permet garantir el lliure desenvolupament de la personalitat, el dret a la intimitat i la resta dels drets vinculats a aquest. És més, la possibilitat de proporcionar un habitatge als col·lectius més vulnerables transcendeix del mateix dret a aquest, ja que incideix directament sobre la salut i el benestar col·lectiu.  
  
En aquest sentit, en els últims anys destaquen els programes relacionats amb les ajudes al lloguer, i recentment la reactivació de la promoció d'habitatge públic després d'anys de paràlisis en la urgent i necessària ampliació del patrimoni públic d'habitatges, el qual ha patit una important disminució en les últimes dècades en comparació amb la mitjana europea, sense poder atendre la gran demanda vulnerable existent.  
  
Amb l'objectiu d'accelerar aqueixa ampliació de solucions residencials per a satisfer en el menor temps possible les demandes socials en règim de lloguer, la Generalitat està activant tots els mecanismes que es troben al seu abast per a l'adquisició d'habitatges: la pública concurrència, la compra directa per raons d'emergència i l'aplicació dels drets de tanteig i retracte.  
En la mateixa línia, el Ministeri de Transports, Mobilitat i Agenda Urbana va ampliar recentment les comeses del Pla Estatal d'Habitatge 2018-2021, a través del Reial Decret llei 11/2020, de 31 de març, pel qual s'adopten mesures urgents complementàries en l'àmbit social i econòmic per a fer front a la Covid-19, modificant el «programa de foment del parc d'habitatge en lloguer» per a incorporar un nou supòsit que possibilitara destinar les ajudes a la compra d'habitatges, de manera individualitzada o en bloc, per a incrementar el parc d'habitatge de les Administracions públiques i les entitats del tercer sector.  
  
L'aprovació del Decret llei 6/2020, de 5 de juny, del Consell, per a l'ampliació d'habitatge públic a la Comunitat Valenciana mitjançant els drets de tanteig i retracte, ha donat un impuls a l'aplicació dels drets d'adquisició preferent sobre els habitatges de protecció pública i en transmissions d'habitatges adquirits mitjançant processos de realització patrimonial per al pagament de deutes hipotecaris o en les transmissions relatives a grans operacions immobiliàries localitzades en àrees de necessitat d'habitatge (ANHA) i en municipis en risc de despoblació declarats per la Generalitat.  
En el marc d'un model avançat de descentralització en les polítiques d'habitatge, de col·laboració entre institucions i suport mutu, i amb l'objectiu d'incentivar que els municipis participen activament d'aquestes, el Decret llei 6/2020 estableix una sèrie de mesures, com la cessió dels drets d'adquisició preferent a favor de les entitats locals.  
  
Davant l'obligació de les administracions públiques d'actuar i complir les previsions contingudes en la Llei per la funció social de l'habitatge, i sobre la base de la Llei 14/2003, de 10 d'abril, de patrimoni de la Generalitat Valenciana, la present ordre contempla l'adquisició directa d'habitatges i drets reals quan concórreguen raons de caràcter públic, social o humanitari que posen de manifest l'existència de situacions d'exclusió o emergència residencial, en quedar reconeguda la urgència de l'adquisició a efectuar. Tot això en el marc del que s'estableix en el Reial decret 1372/1986, de 13 de juny, pel qual s'aprova el Reglament de béns de les entitats locals.  
Per tot això, es considera oportú fer costat financerament a les entitats locals per a l'aplicació dels drets d'adquisició preferent o per a la compra directa d'habitatges per raons d'emergència residencial que puga derivar-se per qualsevol fenomen de caràcter social, econòmic, demogràfic, geogràfic, climatològic o de salut pública.  
  
Els habitatges subvencionats seran destinats a fins socials, en règim de cessió d'ús o de lloguer públic, adjudicant-se a persones físiques en situació de vulnerabilitat que es troben inscrits en els registres de demandants d'habitatge autonòmic i/o municipal. També podran destinar-se per a fixar residents en municipis xicotets o en risc de despoblació.  
El procediment de concessió de les ajudes, en règim de concurrència competitiva, disposa com a criteri objectiu únic d'atorgament de la subvenció el del moment de presentació de sol·licituds, en aplicació de l'article 165.2.f de la Llei 1/2015, de 6 de febrer, d'hisenda pública, del sector públic instrumental i de subvencions. Aquesta circumstància excepcional queda justificada per la mateixa incertesa dels procediments d'adquisició plantejats, on no és possible conéixer les comunicacions que puguen rebre les administracions locals per a valorar l'exercici de les adquisicions preferents (en número, característiques i import), ni conéixer a priori els casos d'emergència residencial que poden necessitar resoldre mitjançant l'adquisició directa d'immobles. A més de les exigències legals quant als ajustats terminis d'actuació en tots dos casos.  
  
Amb aquesta ordre s'estableixen per la conselleria competent en matèria d'habitatge les bases reguladores per a la concessió d'ajudes dirigides a entitats locals per a l'adquisició d'habitatges per a la creació i/o ampliació dels patrimonis públics d'habitatge municipals, i es compleix el que es disposa en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions.  
En relació amb la política de la competència de la Unió Europea, les ajudes que es promouen no requereixen notificació o comunicació a la Unió Europea, per no falsejar o amenaçar de falsejar la competència, de conformitat amb el que s'estableix en l'article 107 del Tractat de Funcionament de la Unió Europea.  
Aquestes ajudes estan compreses en el Pla estratègic de subvencions per al període 2020-2023 aprovat per Resolució d'11 de maig de 2020, de la Vicepresidència Segona i Conselleria d'Habitatge i Arquitectura Bioclimàtica, i modificat per Resolució de 21 de maig de 2021, de la sotssecretaria de la Vicepresidència Segona i Conselleria d'Habitatge i Arquitectura Bioclimàtica, i queden fixats, a més, els mètodes de control per a la comprovació del compliment de les obligacions inherents a atorgament de les subvencions, segons el que es disposa en els articles 164 i 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
En tot el que no està regulat en aquesta ordre, caldrà ajustar-se al que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en els preceptes bàsics de la Llei 38/2003, de 17 de novembre, general de subvencions i del Reial decret 887/2006, de 21 de juliol, pel qual s'aprova el Reglament de la Llei general de subvencions.  
En el procés d'elaboració d'aquesta ordre d'acord amb aquest article 165 de la Llei 1/2015, de 6 de febrer, de la Generalitat, ha emés informe l'Advocacia de la Generalitat i la Intervenció Delegada de la Vicepresidència Segona i Conselleria d'Habitatge i Arquitectura Bioclimàtica i s'han realitzat els tràmits adequats pertinents.  
La present ordre recull les bases que han de regir la concessió de les subvencions, que es regiran pel procediment de concurrència competitiva, i entre altres aspectes, els relatius als objectius, les característiques de les ajudes, l'àmbit territorial, els beneficiaris, els requisits i el procediment de gestió de les ajudes.  
Serà competent per a dictar la present ordre el vicepresident segon i conseller d'Habitatge i Arquitectura Bioclimàtica, d'acord amb el que s'estableix en el Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica.  
  
A més del que es disposa en aquesta ordre, seran aplicables el Reial decret 106/2018, de 9 de març, pel qual es regula el Pla Estatal d'Habitatge, 2018-2021, modificat pel Reial Decret llei 11/2020, de 31 de març, pel qual s'adopten mesures urgents complementàries en l'àmbit social i econòmic per a fer front a la Covid-19, per l'Ordre TMA/378/2020, de 30 d'abril i pel Reial decret 1084/2020, de 9 de desembre; la Llei 38/2003, de 17 de novembre, general de subvencions i el seu reglament de desenvolupament aprovat per Reial decret 887/2006, de 21 de juliol, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei de pressupostos de la Generalitat per a l'exercici 2021, el Decret legislatiu 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, i altra normativa de preceptiva aplicació.  
  
En virtut de tots aquests antecedents, complits els tràmits procedimentals oportuns, vistes la Llei 39/2015, d'1 d'octubre, del procediment administratiu comú de les administracions públiques, la Llei 38/2003, de 17 de novembre, general de subvencions, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, el Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència segona i Conselleria d'Habitatge i Arquitectura Bioclimàtica, el Decret legislatiu 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19 i altres normes de general i pertinent aplicació,   
  
  
ORDENE  
  
Primer. Aprovació de les bases reguladores  
Aprovar les bases reguladores de la concessió de subvencions a entitats locals per a l'adquisició d'habitatges per a la creació i/o ampliació de patrimonis públics municipals, en règim de concurrència competitiva, amb el següent tenor:  
  
Base primera. Objecte  
1. Les presents bases reguladores tenen com a objecte regular, mitjançant procediment en règim de concurrència competitiva, la concessió de subvencions a entitats locals per a l'adquisició d'habitatges per a la creació i/o ampliació dels patrimonis públics d'habitatge municipals.  
  
2. Les adquisicions podran realitzar-se mitjançant el procediment de tanteig i retracte, en el marc de col·laboració establit en el Decret llei 6/2020, de 5 de juny, del Consell, per a l'ampliació d'habitatge públic en la Comunitat Valenciana o norma que el substituïsca, o per adquisició directa per raons d'emergència residencial, per quedar reconeguda la urgència de l'adquisició a efectuar, sobre la base de la Llei 14/2003, de 10 d'abril, de patrimoni de la Generalitat Valenciana, ex article 40.5 i disposició addicional tercera, o norma que la substituïsca i en la normativa de règim local aplicable.  
  
Base segona. Despeses subvencionables  
1. Seran subvencionables les despeses relatives a:  
a) El preu d'adquisició dels habitatges i els seus annexos, si escau, o edificis d'habitatges.  
b) La contractació, si escau, de serveis de taxació, assessoria, mediació i gestoria immobiliària.  
c) Despeses inherents a l'adquisició, en particular, l'Impost sobre el Valor Afegit, l'Impost sobre Actes Jurídics Documentats o l'Impost sobre les Transmissions Patrimonials i les despeses notarials i registrals.  
  
2. Podran subvencionar-se les adquisicions formalitzades des de l'1 de gener de l'exercici corresponent a la convocatòria.  
3. En cap cas es consideraran despeses subvencionables els impostos indirectes quan siguen susceptibles de recuperació o compensació, segons el que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Base tercera. Entitats beneficiàries  
1. Podran ser beneficiàries les entitats locals i el seu sector públic.  
2. En cas d'adquisició per tanteig i retracte, podran ser beneficiares les entitats locals i el seu sector públic que tinguen subscrit amb la Generalitat un conveni de cessió dels drets de tanteig i retracte, de conformitat amb l'article 8 del Decret llei 6/2020, de 5 de juny, del Consell, per a l'ampliació d'habitatge públic en la Comunitat Valenciana mitjançant els drets de tanteig i retracte.  
  
Base quarta. Característiques dels habitatges o edificis objecte del programa d'ajudes  
1. Els habitatges o edificis d'habitatges que s'adquirisquen hauran de:  
a) Estar situats en sòl urbà segons el planejament municipal, ser conformes amb l'ordenació urbanística i no estar sotmesos a cap procediment de restauració de la legalitat urbanística.  
b) Complir amb les condicions de qualitat, habitabilitat i accessibilitat segons la normativa d'aplicació, o en defecte d'això ser susceptibles d'adequació per al seu compliment.  
2. Els garatges i trasters dels habitatges només podran incloure's en les ajudes si consten com a annexos a l'habitatge en el Registre de la Propietat.  
3. S'exceptuen d'aquests requisits les adquisicions directes per raons justificades d'emergència residencial.  
  
Base cinquena. Quantia de les ajudes  
Els criteris per a la determinació de la quantia individualitzada de les ajudes serà la següent:  
1. Respecte de les adquisicions d'habitatges:  
a) En cas d'habitatges individualitzats i els seus annexos: la quantia màxima de la subvenció serà el 100 % del preu d'adquisició de l'habitatge i els seus annexos, amb els límits de preu màxim per habitatge establits per als habitatges protegits de règim general en la disposició transitòria segona del Decret 191/2013, de 20 de desembre, del Consell, pel qual es modifiquen determinats preceptes del Decret 90/2009, de 26 de juny, del Consell, pel qual es va aprovar el Reglament d'habitatges de protecció pública, o normativa que el substituïsca.  
b) En el cas d'edificis complets: l'import a subvencionar serà màxim mil euros per metre quadrat (1.000 ?/m²) construïts segons consten en el cadastre i fins a un màxim d'un milió d'euros (1.000.000 ?).  
  
2. Respecte d'altres despeses associades a l'adquisició:  
a) La contractació de serveis de taxació, assessoria, mediació o gestoria immobiliària contractada per l'entitat adquirent, fins a un màxim del 3 % del valor d'adquisició de l'immoble (impostos, despeses notarials i registrals exclosos) i amb un import màxim de vint mil euros (20.000 euros).  
b) Despeses inherents a l'adquisició, fins a un màxim de l'1,5 % del valor d'adquisició de l'immoble (impostos exclosos) i amb un import màxim de quinze mil euros (15.000 euros).  
  
Base sisena. Compatibilitat amb altres ajudes  
Les subvencions d'aquest programa seran compatibles amb qualssevol altres ajudes públiques per al mateix objecte sempre que el seu import no supere el cost total de l'actuació subvencionada.  
  
Base setena. Sol·licituds i termini de presentació  
Les sol·licituds es presentaran per les entitats beneficiàries en el registre de la Conselleria, a través de mitjans electrònics, en model normalitzat, i estaran signades electrònicament, mitjançant signatura electrònica avançada basada en un certificat reconegut, pel seu representant legal.  
  
Base huitena. Documentació complementària  
1. Les sol·licituds es presentaran juntament amb la següent documentació:  
a) Dades de l'Administració local o entitat del sector públic sol·licitant.  
b) Dades identificatives del representant legal.  
c) Fitxa de manteniment de tercers ben emplenada, tot designant el compte en la qual es realitzarà l'ingrés de les ajudes.  
d) Compromís de destinar els habitatges a arrendament o cessió d'ús amb finalitats socials i d'inscriure els habitatges adquirits com a habitatges protegits de promoció pública amb caràcter permanent en el registre de la propietat.  
e) Certificat de la secretaria municipal de l'acord d'adquisició dels habitatges per l'òrgan competent, que incloga el procediment seguit i les característiques bàsiques dels habitatges quant a titularitat, dades cadastrals i registrals.  
f) Informe de la intervenció municipal en el qual es reculla el preu d'adquisició dels habitatges i els seus annexos o edificis d'habitatges, així com les despeses subvencionables. Així mateix, recollirà el preu de taxació dels habitatges o edificis d'habitatges, que haurà de resultar igual o superior al preu d'adquisició.  
2. En el supòsit d'adquisicions per raons d'emergència residencial, a més:  
a) Certificat del/de la secretari/ària municipal de l'acte en què es declare l'emergència residencial adoptada per l'òrgan competent.  
b) L'informe dels serveis de benestar social en què es facen constar, de manera individualitzada, les necessitats residencials de les unitats de convivència demandants d'habitatge.  
3. En el supòsit d'adquisició dels habitatges amb anterioritat a la data de convocatòria haurà de presentar-se, a més, el compte justificatiu regulat en la base tretzena.  
  
Base novena. Esmena de la sol·licitud  
Si la sol·licitud no reuneix els requisits exigits en la convocatòria, es requerirà a l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, amb resolució prèvia.  
  
  
Base dècima. Criteris de valoració de les propostes  
Per a determinar la prioritat de les sol·licituds presentades, l'únic criteri objectiu per al procediment de concessió serà el del moment de presentació de sol·licituds, conforme a l'excepció contemplada en l'article 165.2.f de la Llei 1/2015, de 6 de febrer, d'hisenda pública, del sector públic instrumental i de subvencions, fins a esgotar la dotació pressupostària de la convocatòria. A aquest efecte, es considerarà com a data de presentació de la sol·licitud aquella en la qual haja sigut realitzada l'esmena de la sol·licitud.  
  
Base onzena. Tramitació, instrucció i resolució de les ajudes  
  
1. La persona titular de la direcció general competent en matèria d'habitatge i regeneració urbana resoldrà la concessió de l'ajuda sol·licitada, a proposta de l'òrgan instructor col·legiat que elaborarà la corresponent proposta de concessió o denegació de les ajudes i determinació de les seues quanties.  
L'òrgan instructor estarà integrat per la persona titular de la Subdirecció General d'Habitatge i Regeneració Urbana i dues persones designades per la Direcció General entre el personal funcionari d'aqueixa mateixa Direcció General, actuant com a secretària de l'òrgan col·legiat una persona adscrita al servei tramitador de les ajudes.  
Per a garantir que existisca una presència paritària de dones i homes, els membres de l'òrgan col·legiat podran delegar en les persones que estimen oportú, si escau, en compliment de l'article 10 de la Llei 9/2003, de 2 d'abril, per a la igualtat entre dones i homes.  
2. Les resolucions de concessió de les ajudes seran publicades en el Diari Oficial de la Generalitat Valenciana.  
3. El termini màxim per a resoldre i notificar la resolució serà de sis mesos comptats des de l'endemà a la publicació de la convocatòria i posarà fi a la via administrativa. Transcorregut aquest termini sense que s'haja dictat i notificat resolució expressa, les entitats beneficiàries podran entendre desestimada la seua sol·licitud.  
4. La resolució podrà ser modificada en el cas que varien les condicions tingudes en compte per a la concessió de la subvenció, sempre que aquestes causes no siguen motiu de reintegrament.  
  
Base dotzena. Obligacions i responsabilitats  
1. Les entitats beneficiàries queden obligades a:  
a) Inscriure els habitatges adquirits com a habitatges protegits de promoció pública amb caràcter permanent en el registre de la propietat. Per a poder alliberar l'habitatge l'entitat beneficiària haurà de retornar la totalitat de l'ajuda concedida incrementada amb els interessos legals generats des del moment de la concessió de l'ajuda.  
b) Destinar els habitatges a arrendament o cessió d'ús amb finalitats socials. Les persones arrendatàries a les quals s'adjudiquen els habitatges adquirits hauran de complir els requisits establits en la normativa sobre cessió i adjudicació d'habitatges protegits de protecció pública.  
  
c) Així mateix, els habitatges se subjectaran als límits de renda establits en la normativa aplicable en matèria d'habitatge protegit.  
d) La renda arrendatícia no podrà superar el 25 % de la capacitat econòmica de la unitat de convivència adjudicatària.  
e) Controlar que els arrendataris complisquen els requisits establits en les presents bases, sense perjudici del que es disposa en la llei d'arrendaments urbans. La inobservança d'aquesta exigència comportarà la devolució de les ajudes rebudes incrementada amb els interessos legals generats des del moment de la concessió de l'ajuda.  
f) Facilitar qualsevol document, informació o inspecció que la direcció general competent en matèria d'habitatge considere necessari per al control del compliment dels fins establits.  
g) Sotmetre's a qualsevol actuació de control financer que corresponga a la Intervenció de la Generalitat, en relació amb les ajudes i subvencions concedides.  
h) Comunicar l'obtenció d'altres subvencions o ajudes per a la mateixa finalitat, procedents de qualsevol administració o ens públics o privats, nacionals o internacionals.  
i) Estar al corrent en el compliment de les seues obligacions tributàries i amb la Seguretat Social.  
j) Donar l'adequada publicitat del caràcter autonòmic del finançament en les seues comunicacions dirigides als mitjans d'informació.  
2. Atenent el que s'estableix en l'article 171.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, els beneficiaris de la subvenció estan exonerats de la constitució de garanties establida en l'article 171.2 de la mencionada llei, per tractar-se d'administracions públiques de caràcter territorial.  
  
Base tretzena. Justificació de la subvenció  
La justificació de la subvenció es realitzarà fins al 10 de novembre del 2021, segons model normalitzat publicat en la web de la Vicepresidència Segona i Conselleria d'Habitatge i Arquitectura Bioclimàtica.  
  
Les entitats beneficiàries hauran de presentar el compte justificatiu, sobre la base de l'article 72 del Reial decret 887/2006, de 21 de juliol pel qual s'aprova el Reglament de la Llei 38/2003, de 17 de novembre, general de subvencions.  
Aquesta documentació serà posada a la disposició de la direcció general competent en matèria d'habitatge i regeneració urbana, per a les verificacions i comprovacions que aquesta estime procedent realitzar en qualsevol moment, i inclourà:  
1. Informe de la intervenció en què s'incloga:  
a) Una relació classificada de les despeses de l'adquisició, amb identificació del creditor i del document, el seu import, data d'emissió i, si escau, data de pagament. En cas que la subvenció s'atorgue conformement a un pressupost, s'indicaran les desviacions esdevingudes.  
b) Les factures o documents de valor probatori equivalent incorporats en la relació a què es fa referència en el paràgraf anterior i, si escau, la documentació acreditativa del pagament.  
c) La taxació dels habitatges per tècnic municipal competent o per certificat de taxador independent degudament acreditat i inscrit en el corresponent registre oficial, validada pels serveis municipals.  
d) Quan les activitats hagen sigut finançades, a més d'amb la subvenció, amb fons propis o altres subvencions o recursos, haurà d'acreditar-se en la justificació l'import, procedència i aplicació de tals fons a les activitats subvencionades.  
2. Còpia de l'escriptura d'adquisició.  
3. Testimoniatge fotogràfic dels habitatges adquirits i els seus annexos.  
  
  
Base catorzena. Abonament de les ajudes  
1. Amb caràcter general, el pagament de la subvenció es realitzarà prèvia justificació per l'entitat beneficiària de l'adquisició dels habitatges.  
2. No obstant l'anterior, podran realitzar-se pagaments anticipats de fins al 30 % de la subvenció concedida, que estaran exonerats de la constitució de garanties.  
3. Podran realitzar-se abonaments a compte, en pagaments fraccionats, que respondran al ritme d'execució de les accions subvencionades, abonant-se per quantia equivalent a la justificació presentada.  
4. Es produirà la pèrdua del dret al cobrament total o parcial de la subvenció en el supòsit de falta de justificació.  
  
Base quinzena. Reintegrament de les subvencions  
Procedirà el reintegrament de les quantitats percebudes en els supòsits de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei 38/2003, de 17 de novembre, general de subvencions.  
  
Base setzena. Ampliació de l'import global de les ajudes  
En atenció als supòsits d'excepcionalitat establits en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import global de les ajudes amb què es dote la convocatòria podrà ser ampliat fins a un 50 per cent, en cas d'existir disponibilitats pressupostàries, si resultara insuficient per a atendre les peticions que, presentades dins del termini, acrediten complir els requisits i altres condicions establides en aquestes bases.  
  
Per contra, en el cas que l'import global de les sol·licituds presentades, que complisquen els requisits de les presents bases, siga inferior a la dotació total inicial prevista de la convocatòria, el sobrant podrà ser alliberat per a destinar-se a altres convocatòries o necessitats pressupostàries de la Vicepresidència Segona i Conselleria d'Habitatge i Arquitectura Bioclimàtica.  
  
Base dissetena. Pla de control  
La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes obligacions donarà lloc a la revocació de la subvenció concedida i a la devolució de les quanties atorgades, que reportaran els corresponents interessos de demora.  
  
Prèvia a la concessió de l'ajuda es comprovarà que la documentació presentada és completa i veraç, i si s'estima oportú, es realitzarà visita als habitatges per part dels serveis tècnics de la Direcció General d'Habitatge i Regeneració Urbana per a la comprovació de la taxació aportada per l'entitat beneficiària.  
Una vegada concedida l'ajuda es podrà comprovar la documentació de l'entitat local, relativa als contractes d'arrendament i les característiques dels arrendataris, amb la finalitat de verificar que aquests compleixen les condicions establides en la clàusula setena.  
  
Base dihuitena. Finançament del programa  
El finançament de les ajudes regulades en la present ordre es farà amb càrrec a l'aplicació pressupostària 79.87.32.239.96, de la línia S1742000, «Finançament ajuntaments per a l'adquisició i millora d'habitatges.»  
L'import global màxim de les ajudes a concedir en cada exercici serà el previst per a aquesta anualitat i en funció de les disposicions pressupostàries previstes per a l'execució dels pressupostos de la Generalitat.  
  
Segon. Convocatòria de les ajudes  
Convocar, per a l'exercici 2021, la concessió de subvencions a entitats locals per a l'adquisició d'habitatges per a la creació i/o ampliació de patrimonis públics municipals.  
Es convoca, per a l'exercici 2021, i prèvia avocació de la competència delegada en la directora general d'Habitatge i Regeneració Urbana, la concessió de subvencions a entitats locals per a l'adquisició d'habitatges per a la creació i/o ampliació dels patrimonis públics d'habitatge municipals, d'acord amb les següents condicions:  
  
1. Condicions de la concessió de les ajudes  
El procediment de concessió d'aquestes subvencions serà el de concurrència competitiva.  
Podran ser beneficiaris i, per tant, sol·licitants de les ajudes:  
1. Les entitats locals i el seu sector públic.  
2. En cas d'adquisició per tanteig i retracte, podran ser beneficiares les entitats locals i el seu sector públic que tinguen subscrit amb la Generalitat un conveni de cessió dels drets de tanteig i retracte, de conformitat amb l'article 8 del Decret llei 6/2020, de 5 de juny, del Consell, per a l'ampliació d'habitatge públic en la Comunitat Valenciana mitjançant els drets de tanteig i retracte.  
2. Termini i forma de presentació de sol·licituds  
El termini per a la presentació de la sol·licitud d'ajuda serà fins al 10 de novembre de 2021. L'incompliment del termini de sol·licitud determinarà automàticament l'exclusió de la convocatòria.  
Les sol·licituds es presentaran per les entitats beneficiàries en el registre de la Conselleria, a través de mitjans electrònics, en model normalitzat, i estaran signades electrònicament, mitjançant signatura electrònica avançada basada en un certificat reconegut, pel seu representant legal.  
3. Documentació complementària  
1. Les sol·licituds es presentaran juntament amb la següent documentació:  
a) Dades de l'Administració local o entitat del sector públic sol·licitant.  
b) Dades identificatives del representant legal.  
c) Fitxa de manteniment de tercers ben emplenada, designant el compte en la qual es realitzarà l'ingrés de les ajudes.  
d) Compromís de destinar els habitatges a arrendament o cessió d'ús amb finalitats socials i d'inscriure els habitatges adquirits com a habitatges protegits de promoció pública amb caràcter permanent en el registre de la propietat.  
e) Certificat de la secretaria municipal de l'acord d'adquisició dels habitatges per l'òrgan competent, que incloga el procediment seguit i les característiques bàsiques dels habitatges quant a titularitat, dades cadastrals i registrals.  
f) Informe de la intervenció municipal en el qual es reculla el preu d'adquisició dels habitatges i els seus annexos o edificis d'habitatges, així com les despeses subvencionables. Així mateix, recollirà el preu de taxació dels habitatges o edificis d'habitatges, que haurà de resultar igual o superior al preu d'adquisició.  
2. En el supòsit d'adquisicions per raons d'emergència residencial, a més:  
a) Certificat del/de la secretari/ària municipal de l'acte en què es declare l'emergència residencial adoptada per l'òrgan competent.  
b) L'informe dels serveis de benestar social en què es facen constar, de manera individualitzada, les necessitats residencials de les unitats de convivència demandants d'habitatge.  
3. En el supòsit d'adquisició dels habitatges amb anterioritat a la data de convocatòria haurà de presentar-se, a més, el compte justificatiu regulat en la base tretzena.  
4. Criteris de valoració de les propostes  
Per a determinar la prioritat de les sol·licituds presentades, l'únic criteri objectiu per al procediment de concessió serà el del moment de presentació de sol·licituds, conforme a l'excepció contemplada en l'article 165.2.f) de la Llei 1/2015, de 6 de febrer, d'hisenda pública, del sector públic instrumental i de subvencions, fins a esgotar la dotació pressupostària de la convocatòria. A aquest efecte, es considerarà com a data de presentació de la sol·licitud aquella en la qual haja sigut realitzada l'esmena de la sol·licitud.  
5. Finançament de les ajudes  
El finançament de les ajudes regulades en la present ordre es farà amb càrrec al capítol VII, a l'aplicació pressupostària 00.53.45.686.84.2, de la línia S1742000, «Finançament ajuntaments per a l'adquisició i millora d'habitatges», dels pressupostos de la Generalitat 2021.  
  
La quantia total màxima de les ajudes a concedir en l'exercici 2021 serà inicialment de 96.481.178,00 euros. Aquest import s'estima segons la disponibilitat pressupostària de la línia S1742000.  
En atenció als supòsits d'excepcionalitat establits en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import global de les ajudes amb què es dote la convocatòria podrà ser ampliat fins a un 50 per cent, en cas d'existir disponibilitats pressupostàries, si resultara insuficient per a atendre les peticions que, presentades dins del termini, acrediten reunir els requisits i altres condicions establides en aquestes bases.  
  
Per contra, en el cas que l'import global de les sol·licituds presentades, que complisquen els requisits de les presents bases, siga inferior a la dotació total inicial prevista de la convocatòria, el sobrant podrà ser alliberat per a destinar-se a altres convocatòries o necessitats pressupostàries de la Vicepresidència Segona i Conselleria d'Habitatge i Arquitectura Bioclimàtica.  
Aquesta resolució es publicarà, si escau, en el Diari Oficial de la Generalitat Valenciana prèviament a la resolució de concessió de les ajudes.  
L'efectivitat de la quantia addicional a la qual es refereix l'apartat anterior queda condicionada a la disponibilitat efectiva del crèdit en un moment anterior a la resolució de la concessió de les subvencions.  
  
6. Termini de resolució i notificació de la resolució d'ajudes  
El termini màxim per a resoldre i notificar la resolució de les ajudes serà de sis mesos comptats des de l'endemà a la publicació de la present convocatòria. Transcorregut aquest termini sense que s'haja dictat i notificat resolució expressa, les entitats beneficiàries podran entendre desestimada la seua sol·licitud.  
Les resolucions de concessió de les ajudes seran publicades en el Diari Oficial de la Generalitat Valenciana. La mencionada publicació substituirà la notificació individual de la resolució, segons disposa la legislació del procediment administratiu comú de les administracions públiques.  
Si escau, les objeccions a esmenar i altres tràmits que hagen d'emplenar-se pels ajuntaments sol·licitants en el procediment es publicaran en la web oficial de la Vicepresidència Segona i Conselleria d'Habitatge, i Arquitectura Bioclimàtica tot això d'acord amb els terminis i condicions establides en la Llei 39/2015, d'1 d'octubre, del procediment administratiu comú de les administracions públiques.  
  
7. Recursos contra la resolució de les ajudes  
Contra la resolució de les ajudes, que exhaureix la via administrativa, es podrà interposar un recurs potestatiu de reposició, en el termini d'un mes a comptar des de l'endemà de la publicació d'aquesta, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació d'aquesta, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Tercer. Eficàcia  
La present ordre produirà efectes a partir de l'endemà de la publicació en el Diari Oficial de la Generalitat Valenciana.  
  
Contra la present ordre, que exhaureix la via administrativa, es podrà interposar un recurs potestatiu de reposició, en el termini d'un mes comptat des de l'endemà de la seua publicació, d'acord amb el que es disposa en la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu, en el termini de dos mesos comptats des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
València, 18 de juny de 2021  
  
El vicepresident segon   
i conseller d'Habitatge i Arquitectura Bioclimàtica,  
RUBÉN MARTÍNEZ DALMAU